DA Den Europæiske Unions Tidende C 330/17

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 330/10

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING i HENHOLD TIL ARTIKEL 9

»NOCCIOLA DEL PIEMONTE«/»NOCCIOLA PIEMONTE«

EF Nr.: IT-PGI-0217-0305-09.06.2009

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse — ☒ Geografisk område —  Bevis på oprindelse — ☒ Produktionsmetode —  Tilknytning — ☒ Mærkning — ☒ Krav i nationale bestemmelser — ☒ Andet (emballage)

2. Type ændring(er):

—  Ændring af enhedsdokument eller resuméark — ☒ Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006).

3. Ændring(er):

3.1. Varebeskrivelse:

Af klarhedshensyn ønskes det, at beskrivelserne af Nocciola del Piemonte-hasselnødder henholdsvis med og uden skal opstilles i to separate afsnit. Selve beskrivelserne skal ikke ændres.

— I henhold til forordning (EF) nr. 464/2004 af 12. marts 2004 (EUT L 77 af 13.3.2004, s. 25) er det nødvendigt at begrænse produkttyperne og angive de specifikke produktkategorier, der anvendes som delvist forarbejdede produkter i industrien, nemlig ristede hasselnødder, knuste hasselnødder, hasselnøddemel og hasselnøddemasse. Ændringen tydeliggør, hvornår betegnelsen Nocciola del Piemonte/Nocciola Piemonte må anvendes, og gør det lettere for de relevante myndigheder at foretage kontrol.

— Navnet på den sort, der bruges til Nocciola del Piemonte, nemlig Tonda Gentile delle Langhe skal ændres til Tonda Gentile Trilobata. Ansøgningen om ændringen af sortsnavnet er nødvendig for at kunne ansøge om registrering af sorten Tonda Gentile delle Langhe hos EF-Sortsmyndigheden (CPVO). Ansøgningen om registrering af navnet indebar, at den geografiske henvisning til området Langhe blev fjernet og erstattet med det botaniske navn »trilobata«. Det nye navn Tonda Gentile Trilobata blev offentliggjort i EF-Sortsmyndighedens Officielle Tidende den 16. august 2007. Følgelig drejer ændringen sig kun navnet og har ingen indflydelse på kravene til det genetiske materiale, der må anvendes til produktionen af Nocciola del Piemonte.

3.2. Geografisk område:

Der forekommer trykfejl i navnene på flere af kommunerne i produktionsområdet, og de bør rettes:

»Colosso« staves »Calosso«, »Revignasco d'Asti« staves »Revigliasco d'Asti« og »Mezzomeniro« staves »Mezzomerico«.

3.3. Produktionsmetode:

Plantetætheden ændres fra maksimalt 420 til 500 planter pr. hektar. For beplantninger som er anlagt, før dekretet om anerkendelse trådte i kraft den 2. december 1993, anmodes der om tilladelse til en maksimal plantetæthed på 650 planter pr. hektar. Hvor planter går ud, må der ikke plantes nye, og efter rydning må enhver ny beplantning højst have en plantetæthed på mellem 200 og 500 planter pr. hektar.

Ændringerne i plantetætheden er en konsekvens af de nye teknologier, som mekaniserer dyrkningsmetoderne — lige fra jorden bliver forberedt, til nødderne høstes. Da det nye udstyr til lugning, beskæring og høst kræver stor afstand mellem rækkerne, plantes der gennemgående rækker med flere planter i hver række. Denne dyrkningsmetode giver god ventilation mellem planterne. De beplantede områder står ikke i skygge, og planterne får derfor mere sol.

Hasselnøddeproduktionen oplever stor fremgang i Piemonte-regionen, og man er nu begyndt at dyrke nødder på stejle, næringsfattige og kalkholdige jorder. Dette har betydning for planternes vækst; de bliver mere kompakte, og det er muligt at dyrke flere planter, uden at det går ud over produktets kvalitet. I de senere år har beplantninger med henholdsvis 6 × 4 og 5 × 4 planter vundet indpas hos producenterne, eftersom denne opdeling muliggør en høj grad af mekanisering og giver hasselnødder af en fremragende kvalitet.

Anmodningen om tilladelse til en maksimal plantetæthed på 650 planter pr. hektar for beplantninger som er anlagt, før dekretet om anerkendelse trådte i kraft den 2. december 1993, bunder i, at hasselnøddeplanterne stod meget tættere før, end de gør i dag. Høsten foregik ved håndkraft, hvilket i praksis betød, at der ikke var brug for meget plads mellem rækkerne. Derfor stod planterne tættere.

Under alle omstændigheder forbliver det maksimale udbytte på 3 500 kg/ha uændret for alle beplantninger, uanset om de er anlagt før eller efter, at dekretet om anerkendelse trådte i kraft.

I sætningen »Planteafstanden og dyrkningsformerne skal være de alment anvendte og baseret på dyrkning af buske og — i særlige tilfælde — enkeltstammede træer …« er formuleringen »i særlige tilfælde« svær at fortolke. For at tydeliggøre, at der er tale om muligheden for at vælge mellem dyrkning af buske eller enkeltstammede træer, er udtrykket »i særlige tilfælde« blevet erstattet med »og/eller«.

3.4. Mærkning:

Nødder uden skal skal mærkes, hvad enten de sælges i løsvægt eller i poser.

Kravet om, at »et BGB-logo« skal fremgå af mærkningen, erstattes af kravet om, at mærkningen skal indeholde »EU's BGB-logo«.

Henvisningen til forordning (EØF) nr. 2081/92 skal erstattes af en henvisning til forordning (EF) nr. 510/2006.

3.5. Krav i nationale bestemmelser:

Jf. forordning (EF) nr. 510/2006 skal navn, adresse og kontaktoplysninger på den offentlige kontrolmyndighed, i dette tilfælde Istituto Nord-Ovest Qualità Soc. Coop (INOQ), oplyses.

Sætningen »produktet er garanteret af ministeriet for landbrug, fødevarer og skovbrugspolitik i henhold til artikel 10 i forordning (EØF) nr. 2081/92« fjernes, da den er overflødig. Af samme årsag bortfalder kravet om, at de partier, der skal eksporteres, skal mærkes »produceret i Italien«.

3.6. Andet — emballage:

Med hensyn til nødder uden skal sættes fristen for, hvornår nødderne senest skal være pakket, til den 31. december i året efter høsten. Dette sker for at sikre, at nødderne bevarer den størst mulige friskhed, når de sendes på markedet.

ENHEDSDOKUMENT

RÅDETS FORORDNING (EF) Nr. 510/2006

»NOCCIOLA DEL PIEMONTE«/»NOCCIOLA PIEMONTE«

EF Nr.: IT-PGI-0217-0305-09.06.2009

BGB ( X ) BOB ( )

1. Betegnelse:

»Nocciola del Piemonte«/»Nocciola Piemonte«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6. — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Den beskyttede geografiske betegnelse Nocciola del Piemonte/Nocciola Piemonte er forbeholdt hasselnødder af sorten Tonda Gentile Trilobata. Nødden er helt eller delvist kugleformet og trerummet. Nødderne er uens i størrelsen, som varierer mellem 17 og 21 mm. Skallen er af gennemsnitlig størrelse og har en dybbrun farve. Den er moderat skinnende, lettere dunet ved spidsen og har talrige, ikke særligt synlige streger. Selve kernen varierer i formen (kugleformet, tetraedrisk eller nogle gange oval), og størrelsen varierer mere end skallens. Kernen er mørkere end skallen og for det meste dækket af fibervæv, den har en ru overflade med mere eller mindre tydelige furer. Perispermen er af gennemsnitlig tykkelse og forsvinder nemt ved ristning. Konsistensen er fast og sprød. Nødden har en meget fin og vedvarende smag og aroma, og udbyttet efter afskalning er 40-50 %.

Produkter, der bærer den beskyttede geografiske betegnelse Nocciola del Piemonte/Nocciola Piemonte, sælges i følgende kategorier:

Hele hasselnødder med skal, som de er høstet. Den eneste forarbejdning er vask, fjernelse af fremmedlegemer ved sortering og tørring, som sikrer, at nødderne holder sig friske i længere tid.

Hele hasselnødder uden skal. Hele nødder, som er mørkere i farven end skallen. Nødden er ved en fysisk behandling befriet fra skallen men er stadig dækket af perispermen med fibre.

Ristede hasselnødder — hele eller delvist knækkede nøddekerner, hvor den ydre perisperm er helt eller delvist fjernet ved ristning.

Hakkede hasselnødder — fremstillet ved at hakke hele eller delvist knækkede nøddekerner efter ristning. Partikelstørrelsen varierer alt efter, hvor fint nødderne er hakket, men er i alle tilfælde mellem 1 og 12 mm.

Hasselnøddemel — fremstillet ved at male hele eller delvist knækkede nøddekerner efter ristning. Partikelstørrelsen varierer alt efter, hvor fint nødderne er malet, men er i alle tilfælde mellem 250 μm og 1 mm.

Hasselnøddemasse — fremstillet ved at male hele eller delvist knækkede nøddekerner efter ristning. Partikelstørrelsen varierer alt efter, hvor fint nødderne er malet, men er i alle tilfælde under 250 μm.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Hasselnødderne dyrkes i det beskyttede geografiske område, som er defineret i nedenstående afsnit 4. Beplantningerne er opført i et specielt register, som føres af kontrolorganet. Plantetætheden varierer mellem 200 og 500 planter pr. hektar. Planterne dyrkes som enkeltstammede træer eller som flergrenede buske. For beplantninger, som er anlagt, før dekretet om anerkendelse trådte i kraft den 2. december 1993, tillades en maksimal plantetæthed på 650 planter pr. hektar, dog således, at hvor planter går ud, må der ikke plantes nye, og at alle nye beplantninger efter rydning maksimalt må have en plantetæthed på mellem 200 og 500 planter pr. hektar. Under alle omstændigheder er det maksimale udbytte på 3 500 kg/ha.

3.6. Særlige regler vedrørende udskæring, rivning eller emballering osv.:

Produkter med den beskyttede geografiske betegnelse Nocciola del Piemonte/Nocciola Piemonte sælges i følgende kategorier:

a) hele nødder: i poser fremstillet af et stof, der er egnet til salg i alle led, eller undtagelsesvist i løsvægt — dog kun i første del af markedsføringsfasen, dvs. i forbindelse med producentens salg til forarbejdnings- og/eller emballeringsvirksomhed.

b) afskallede, ristede, knuste og færdigbearbejdede nødder: i emballage egnet til fødevarer.

Produkterne i kategori b) skal være færdigpakket eller skal emballeres på salgstidspunktet.

De hele nødder skal være pakket senest den 31. december året efter høsten.

3.7. Specifikke mærkningsregler:

Mærkningen skal indeholde betegnelsen »Nocciola del Piemonte« eller »Nocciola Piemonte« efterfulgt af »Indicazione geografica protetta« eller »IGP«. Høståret skal fremgå på emballagen, når der er tale om hele hasselnødder med og uden skal.

Mærkningen for hele nødder uden skal samt ristede og/eller knuste hasselnødder skal omfatte EU's symbol for beskyttede geografiske betegnelser.

Når Nocciola del Piemonte/Nocciola Piemonte bliver anvendt som ingrediens i fødevarer, skal følgende ordlyd fremgå af mærkningen: »prodotto ottenuto esclusivamente da Nocciola del Piemonte o Nocciola Piemonte« (udelukkende fremstillet af Nocciola del Piemonte/Nocciola Piemonte). Udover sortsnavnet Tonda Gentile Trilobata må ingen andre navne eller adjektiver føjes til Nocciola del Piemonte/Nocciola Piemonte.

4. Præcis afgrænsning af det geografiske område:

Produktionsområdet for Nocciola del Piemonte/Nocciola Piemonte ligger i Piemonte-regionen, i de kommuner i provinserne Alessandria, Asti, Biella, Cuneo, Novara, Torino og Vercelli, hvor der produceres hasselnødder.

5. Tilknytning til det geografiske område:

5.1. Det geografiske områdes egenart:

Det geografiske produktionsområde for Nocciola del Piemonte/Nocciola Piemonte er bakket eller bjergrigt og dækker også områder for foden af bjergene i en højde på mellem 150 og 800 m over havets overflade. Området er generelt set ikke særlig frugtbart med hensyn til organisk materiale og mineralske næringsstoffer. Dette skyldes en betragtelig nedbørsmængde på cirka 900 mm årligt og meget stejle skrænter. Sammenlignet med andre områder i Piemonte giver disse karakteristika helt særlige jordbunds- og klimaforhold, som giver sorten Tonda Gentile Tribolata de bedste vækstbetingelser.

5.2. Produktets egenart:

Fra det 19. århundrede frem til i dag har hasselnøddeproduktionen i Piemonte udelukkende koncentreret sig om sorten Tonda Gentile Trilobata, der udmærker sig ved, at perispermen er af middel tykkelse og nemt forsvinder ved ristning. Sorten har en fast og sprød konsistens og en fin og vedvarende smag og aroma.

De kendetegn, som konfektureindustrien sætter mest pris på ved Nocciola del Piemonte/Nocciola Piemonte, er nøddens næsten runde form og den lave andel af aflange nødder, det store udbytte ved afskalning på helt op til 50 %, det høje udbytte ved ristning og den kendsgerning, at kernen er så nem at pille.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Nocciola del Piemonte/Nocciola Piemonte dyrkes af sorten Tonda Gentile Trilobata, som kun kan udvikle de kommercielle og organoleptiske egenskaber, der har gjort nødden berømt, ved at blive dyrket i det afgrænsede geografiske område med magre jorder og store nedbørsmængder. Pga. sortens popularitet har man førhen forsøgt at dyrke den i andre områder af Italien, hvor der dyrkes hasselnødder. Dette har imidlertid ikke været nogen succes, da sorten ikke har kunnet tilpasse sig forholdene i disse områder og under alle omstændigheder ikke udvikler samme kommercielle og organoleptiske egenskaber som de hasselnødder, der dyrkes i oprindelsesområdet. Nocciola del Piemonte/Nocciola Piemonte er blevet dyrket i det afgrænsede område siden midten af det nittende århundrede på grund af nøddens særlige organoleptiske egenskaber. Disse har bidraget til, at konfektureindustrien i Piemonte har opnået så stor berømmelse. Da de første industrialiserede konfekturefabrikker blev anlagt — både i Italien og i udlandet — i anden halvdel af det nittende århundrede, begyndte handlen med hasselnødder at blomstre i Piemonte. Førhen blev de få hundredetusinde kilo hasselnødder, der blev dyrket, købt af små, lokale konfekturevirksomheder til brug i chokoladeproduktion. Nødderne blev købt hele og afskallet af virksomhederne selv. De fremragende organoleptiske egenskaber ved Nocciola del Piemonte/Nocciola Piemonte betød, at nødderne hurtigt blev berømte inden for konfekturebranchen både i Italien og i udlandet. Allerede i begyndelsen af det tyvende århundrede blev nødderne faktisk eksporteret til adskillige lande i Europa som Schweiz, Tyskland, Belgien og Nederlandene, og til oversøiske destinationer som Chile, El Salvador og Japan.

Henvisning til offentliggørelsen af varespecifikationen:

(Artikel 5, stk. 7 i forordning (EF) nr. 510/2006)

Denne forvaltning har indledt den nationale indsigelsesprocedure ved at offentliggøre ændringen af beskyttelsen af Nocciola del Piemonte/Nocciola Piemonte i Gazzetta ufficiale della Repubblica Italiana (den italienske statstidende) nr. 77 af 2. april 2009.

Varespecifikationens fulde ordlyd findes på:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til webstedet for det italienske ministerium for landbrug, fødevarer og skovbrugspolitik (http://www.politicheagricole.it) og klikke på »Qualità e sicurezza« (i øverste højre hjørne) og herefter på »Disciplinari di Produzione all'esame dell'UE«.

(1) EUT L 93 af 31.3.2006, s. 12.